སློབ་དཔོན་དབྱུག་པ་ཅན་གྱིས་མཛད་པའི་སྙན་ངག་གི་བསྟན་བཅོས་ཆེན་མོ་མེ་ལོང་མ་ཉིད་འཇིག་རྟེན་གྱི་མིག་གཅིག་པུ་ཤོང་སྟོན་རྡོ་རྗེ་རྒྱལ་མཚན་གྱིས་མ་བསྒྱུར་གོང་།རིན་སྤུངས་ངག་དབང་འཇིགས་གྲགས་ཀྱིས་མཛད་པའིསྙན་ངག་གི་ལེའུ་གསུམ་གྱི་རྒྱ་ཆེར་འགྲེལ་བ་མི་འཇིགས་སེང་གེའི་རྒྱུད་ཀྱི་ང་རོའི་སྒྲ་དབྱངསནང་མེ་ལོང་མའི་བོད་འགྲེལ་དུ་སྔ་བ་མཁས་པ་འཇུག་པའི་སྒོ་ཡིན་པར་གསུངས་པ་ལྟར།ས་པཎ་གྱིས་མཛད་པའིམཁས་པ་འཇུག་པའི་སྒོལས།རྩོམ་པ་ལ་འཇུག་པའི་སྐབས།སྙན་ངག་གི་བསྟན་བཅོས་སྐྱེས་པའི་རབས་དང་ཆེན་པོ་གསུམ་དང་ཆུང་ངུ་གསུམ་ལ་སོགས་པ་དང་ཞེས་དང་།སྙན་ངག་ལ་ནི་ལུས་དང་རྒྱན།རྣམ་པ་གཉིས་སུ་བསྡུས་ཏེ་བཤད།ཅེས་སོགས་མེ་ལོང་མའི་བརྗོད་བྱ་རགས་བསྡུས་བསྟན་ཡོད།ཕྱིས་ནས་ཤོང་སྟོན་རྡོ་རྗེ་རྒྱལ་མཚན་གྱིས་ལེགས་པར་བསྒྱུར་བ་ལ་དཔང་ལོ་ཙཱ་བ་བློ་གྲོས་བརྟན་པསསྙན་ངག་མེ་ལོང་གི་ས་བཅདདངསྙན་ངག་གི་བསྟན་བཅོས་པདྨ་དཀར་པོའི་ཕྲེང་བལ་སོགས་མཛད་དེ་རྒྱས་འགྲེལ་གྱི་སྲོལ་ཕྱེ་བ་དེ་ནས་བཟུང་མཁས་གྲུབ་མང་པོས་མཛད་པའི་སྙན་ངག་གི་བསྟན་བཅོས་མཐའ་ཡས་པར་སྣང་།དེས་ན་སྙན་ངག་ཅེས་པའི་བརྡ་ཆད་འདི་ཐོག་མར་ས་པཎ་གྱིས་མཁས་འཇུག་ནང་ལེགས་སྦྱར་གྱི་སྐད་ཀ་བྱ་བོད་སྐད་དུ་སྙན་ངག་ཅེས་བསྒྱུར་ཕབ་མཛད་པ་འདི་ཡང་སློབ་དཔོན་དབྱུག་པ་ཅན་གྱི་མེ་ལོང་མ་གཞིར་བཟུང་ནས་གསུངས་ཡོད་པ་གོང་བརྗོད་རིན་སྤུངས་པའི་གསུང་དང་ས་པཎ་ཉིད་ཀྱི་བསྟན་བཅོས་མཁས་འཇུག་གི་བརྗོད་བྱ་ལས་ངེས་ཤེས་ཐུབ་པས་སྙན་ངག་གི་གོ་དོན་ཡང་།བོད་མཁས་པའི་སྙན་ངག་རྩ་འགྲེལ་ལས།འདིར་སྙན་ངག་ནི་བརྫོད་བྱའི་དོན།མེ་ལོང་ནི་བྱེད་ལས་ཀྱི་སྒོ་ནས་བཏགས་པ་སྟེ།སྙན་ངག་ཏུ་གང་གིས་འཇོག་པ་སྟེ།བསྟན་བཅོས་འདིའི་ནང་དུ་གསལ་བར་འཆར་བས་མེ་ལོང་ཞེས་ཏེ།འདྲ་བ་རྒྱུ་མཚན་དུ་བྱས་པ་ཡང་ཡིན་ལ།བརྗོད་བྱ་དང་རྗོད་བྱེད་འབྲེལ་ཏེ་གཞི་མཐུན་གྱིས་བསྡུ་བས།སྙན་ངག་མེ་ལོང་ཞེས་སོ།ཞེས་འབྱུང་བ་ལྟར་གཞུང་མེ་ལོང་མར་བསྟན་པ་ཇི་བཞིན་གོ་དགོས་པ་གནད་དམ་པའོ།།